Louise Frevert (DF), 2003-03-20:
Det er et meget sympatisk initiativ, De Radikale kommer med, for hvem i dagens Danmark vil ikke styrke og udvikle det danske sprog?
I Dansk Folkeparti er det danske sprog en af hjørnestenene.
Det er vores fælles referenceramme, der binder tidligere og fremtidige generationer sammen.
Normalt ser vi ikke spøgelser ved højlys dag i Dansk Folkeparti, men når de næsten bliver materialiseret, kan en eventuel mistanke be- eller afkræftes.
De Radikale har udfærdiget et 10-punkts-program, hvor der er enkelte gode forslag, men det virker, som om De Radikale taler med to tunger.
På den ene side skal dansk styrkes i folkeskolen, og på den anden side mener De Radikale, at modersmålsundervisningen skal fastholdes, at der skal tilbydes gratis danskkurser for indvandrere, der ikke taler dansk, og som ikke har været omfattet af et af integrationsforløbene.
Der må kommunerne altså selv satse på at få indvandrerne integreret.
Jeg vil vende tilbage til det ene af De Radikales forslag, som er en styrkelse af dansk i folkeskolen.
Det er vi i Dansk Folkeparti fuldstændig enige i, men desværre ser det ud, som om det modsatte er ved at ske.
De Radikale har med deres uansvarlige udlændingepolitik gennem de sidste 18 år været skyldige i en social-kuturel splittelse og en kulturopløsning af det danske samfund.
Som partiet for den politisk korrekte elite her i landet har De Radikale altid været fortalere for en bevidstløs tilslutning til det, de med et modeord kalder globaliseringen.
Globaliseringen betragtede de nærmest som en naturlov, hvad enten det så gjaldt opløsningen af det danske folks fælleskultur gennem indvandringen og et multikulturelt samfund, eller det gjaldt en overførsel af en politisk myndighed og en suverænitet til en europæisk union.
På den baggrund kan det undre mig, at De Radikale tilsyneladende nu gerne vil se ud, som om de interesserer sig for at bevare dansk sprog og kultur.
Hvis kulturministeren vil overlade bevarelsen af dansk sprog og kultur til Det Radikale Venstre, kan han efter min mening lige så godt sætte ræven til at vogte gæs.
Endvidere er vores udgangspunkt et andet end De Radikales.
I deres oplæg til en politik for det danske sprog, skriver de, at: Sproget skal styrkes og ikke værnes.
Dette er radikal sprogpolitik. Dertil siger vi i Dansk Folkeparti: Jo, sproget skal styrkes gennem at værnes.
Værne betyder at forsvare og bevare.
Det kan kun ske gennem at bevare og værne om dansk kulturarv, litteratur og sprog.
I den forbindelse foreslår Dansk Folkeparti kulturministeren følgende tiltag for en ny dansk sprogpolitik:
Lettere kan det ikke siges.
Dansk Folkeparti vil gerne have en tilkendegivelse fra regeringen om, at den ikke giver efter for de kræfter i undervisningssektoren, der ud fra en kulturrelativistisk opfattelse arbejder på at gøre danskfaget til et internationalt kulturfag.
Således hedder det om danskfagets formål i en bog »Danskfagets danskhed«, udgivet af Dansklærerforeningen i oktober 2002: »Danskfaget er ved at blive et internationalt kulturfag, og det er godt.
Kun ved at underminere forestillingen om, at der findes en fælles kultur for indbyggere i Danmark, kan man efterhånden afskaffe begrebet danskhed.
Danskfagets formål er derfor at undergrave danskheden.
« Det er simpelt hen det mest afskyelige, jeg nogen sinde har læst, og det er udmærket, at jeg også er uddannelsesordfører, så jeg kan have lidt hånd i hanke med dette. Undervisningsstyrelsens såkaldte masterplan for fremtidens danskfag bekender sig ligefrem til en tilsvarende politisk korrekt multirelativisme.
Således står der i rapporten, at det ikke længere er danskfagets opgave at akkumulere en dansk kultur, men at være mødested for alle de kulturer, som findes i Danmark, for: »Kulturbegrebet er under alle omstændigheder under hastig relativering og dynamisering.«
Her formuleres et kulturrelativistisk program for danskfaget, der altså skal spændes for en politisk vogn, der kører imod det multikulturelle samfund, som det danske folk afviste ved folketingsvalget 2001.
Dette sagt til hr. Naser Khader.
Kulturministeren har nedsat en arbejdsgruppe, der skal have færdiggjort denne rapport og deres arbejde den 1. juli 2003.
Derfor synes vi, det er nødvendigt at afvente rapporten og derefter kan vi så tage fat i denne her store opgave.